એને અને મને ખબર હતી કે મશીન નવું છે. એની ટ્રેનિંગ નવી છે. કદાચ ભૂલને અવકાશ હોય અને હું તો વડોદરાનો પ્રખ્યાત તબીબ, એને પણ કોઈ ચાન્સ લેવો ન હતો. મને મનમાં ને મનમાં થતું હતું કે આ રિપોર્ટ ખોટો નીકળશે. ઘેર આવીને બે દિવસ પછી એક સાંજે ગીતા અને મનીષને વાત કરી કે મુંબઈ તપાસ માટે જવાનું છે. ગીતા પહેલાં ગુસ્સે થઈ ગઈ. મને કહે : ‘તપાસ કરવા માટે ગયો ત્યારે મને કેમ ન લઈ ગયો ?’ મેં ગલ્લાંતલ્લાં કરવા માંડ્યાં. પણ એક પત્નીનો ગુસ્સો…. મેં હસીને વાત કરવા માંડી કે આ તો કંઈ નથી. એક તપાસ કરવાની છે. આ મશીન બરાબર કદાચ ન હોય તો મુંબઈ તપાસ કરાવીએ. ગીતા કહે : ‘હું આવીશ.’ મેં હસીને કહ્યું : ‘હવે તો તને લીધા વગર ક્યાંય જવાનો નથી.’